6. klase

Tēma: Ģimene

1. nodarbība - Kas ir ģimene?

**Nodarbības atsegums**

**Nodarbībā sasniedzamie rezultāti**

***Skolēnam veidojas sapratne par to,***

* kāda ir ģimenes būtība, kādas ir iespējamās pārmaiņas ģimenē, ka pret jebkuru ģimeni jāizturas ar cieņu;
* ka uzticamas, stabilas attiecības ir svarīgas, jo tās var veicināt cilvēka drošības un laimes izjūtu;
* kas ir laulība, kāpēc laulības daudziem pāriem ir svarīgs attiecību lēmums;
* ka laulībā ietvertas juridiskas tiesības un aizsardzība, kas nav ietvertas nereģistrētā kopdzīvē.

***Skolēnam veidojas morālais ieradums***

* palīdzēt ģimenei veidot vienu mīlošu veselumu, iesaistoties ģimenes darbos kopējam labumam;
* ar cieņu uzturēties pret savas ģimenes tradīcijām

**Atslēgvārdi:** ģimenes, tradīcijas, aprūpētājs, vientuļais vecāks, adoptētāji, audžuvecāki.

**Nodarbībā aplūkotās vērtības un tikumi**

|  |  |  |
| --- | --- | --- |
|  | No Pamatizglītības standarta | Papildus no programmas “e-TAP” |
| Vērtības | Ģimene, laulība, cieņa, Latvijas valsts  | Mīlestība, rūpes, atbildība, cilvēka daba  |
| Tikumi | Atbildība, savaldība, gudrība, tolerance | Pateicīgums, atvērtība jaunajam |

**Mācību materiāli:**

* *PowerPoint* prezentācija.
* Darba lapa “Vajadzības ģimenē” (1. materiāls). *Katram skolēnam izdrukā savu darba lapu.*

**Atslēgas jautājumi:**

1. Kas ir ģimene? Kādi cilvēki ir tavā ģimenē?
2. Kā ģimeņu sastāvs var mainīties?
3. Kā mēs parādām cieņu katrai ģimenēm?
4. Kādas ir līdzības un atšķirības starp dažādām ģimenēm?

Mācību aktivitātes

Ierosme. Viedi vārdi (ieteicamais laiks 5 min.)

**[2. slaids]** “Ģimene ir glābšanas veste vētrainajā dzīves jūrā.” – Dž. K. Roulinga.

* Ko Dž. K. Roulinga ar to domāja?
* Vai vari izdomāt praktiskus piemērus, kad tava ģimene palīdzējusi pārvarēt sarežģītas situācijas?

1. aktivitāte. Tava ģimene (ieteicamais laiks 10 min.)

**[3. slaids]** Palīdziet skolēniem iztēloties savu ģimeni un padomāt par ģimenes būtību:

* Kas veido tavu ģimeni?
* Kādi šie cilvēki ir?
* Ko tev patīk darīt kopā ar savu ģimeni?
* Vai tavā ģimenē ir īpašas tradīcijas, svētki vai paradumi?

Paskaidrojiet, ka Latvijas Republikas Satversmes 110. pantā rakstīts, ka “valsts aizsargā un atbalsta laulību – savienību starp vīrieti un sievieti –, ģimeni, vecāku un bērna tiesības”. Izstāstiet skolēniem, ka jauna ģimene sākas ar sievieti un vīrieti, kuri abpusēji piekrīt dibināt stabilu un mīlošu savienību, un ka laulībā ietvertas juridiskas tiesības un aizsardzība, kas nav ietvertas nereģistrētā kopdzīvē. Parasti ģimenei ir kopīgas mājas, taču ne vienmēr.

Mudiniet bērnus padomāt par tikumiem ģimenē!

* Vai ir kādi īpaši tikumi, kas ir ļoti svarīgi tavā ģimenē?
* Vai ir kādi tikumi, kas tev ģimenē jāpauž? Kā tu tos izmanto?

Aiciniet skolēnus pārrunāt pāros viņu ģimenes īpatnības, kādu labumu viņi sniedz citiem ģimenes locekļiem, piemēram, kā viņi palīdz cits citam un kā izrāda pateicību vecākiem par saņemto mīlestību un rūpēm!

Kolēģu komentāri:

“Tā kā nodarbība bija Zoom un šis ir laiks, kad skolēni īpaši netiekas kopā, tad vairāk vai mazāk katrs gribēja parunāt un pastāstīt par savu izpratni “ģimene”.”

2. aktivitāte. Kā ģimenes mainās (ieteicamais laiks 10 min.)

**[4. slaids]** Aiciniet skolēnus padomāt par pārmaiņām ģimenē. Ģimenes sastāvs laika gaitā var mainīties, ģimenes var būt dažādas un ļoti atšķirties cita no citas, bet cilvēki tajā vienmēr cits par citu rūpējas. Aiciniet skolēnus izdomāt dažādus veidus, kādos ģimene varētu mainīties!

Pārmaiņas var būt priecīgas (piemēram, tajā var ienākt bērniņš, jauns ģimenes loceklis) vai grūtāk pieņemamas (šķiršanās). Ja tās ir sarežģītas, tas var būt grūts laiks. Apspriediet ar skolēniem šādus jautājumus:

* Kādas prasmes un tikumi mums palīdz pieņemt sarežģītas pārmaiņas?
* Kādi tikumi mums var būt noderīgi, lai palīdzētu draugiem, ja viņu ģimenē notiek pārmaiņas?
* Vai vari izdomāt kādu piemēru, kad esi izmantojis savus tikumus šādā situācijā?

3. aktivitāte. Dažādas ģimenes (ieteicamais laiks 10 min.)

**[5. slaids]** Pārmaiņu rezultātā ģimenes var būt dažādas un atšķirties cita no citas.

* Kādus dažādus ģimeņu sastāvus tu vari nosaukt?
* Kas tajās vienāds? Kas tajās atšķirīgs?
* Kā mēs varam izrādīt citu cilvēku ģimenēm cieņu, pat ja tās atšķiras no mūsējās?

Aiciniet skolēnus pārrunāt jautājumus un dalīties ar savām atbildēm grupā.

4. aktivitāte. Vajadzību piramīda (ieteicamais laiks 10 min.)

*Šajā aktivitātē skolēni pārdomā par laimi, vajadzībām un ģimeni, izmantojot Maslova piramīdu.*

**[6. slaids]** Mudiniet skolēnus pārdomāt jautājumu “Kāpēc mums vajadzīgs justies laimīgiem?”! Aiciniet viņus izveidot iespējamo atbilžu sarakstu un pārrunāt to pāros ar klasesbiedru!

Pēc tam uzdodiet klasei jautājumu “Kāda ir atšķirība starp lietām, ko mēs gribētu, un lietām, kas mums vajadzīgas?”! Apkopojiet skolēnu idejas uz tāfeles!

Tad aplūkojiet ar skolēniem Maslova vajadzību piramīdu! Izstāstiet, ka psihologs Ābrahams Maslovs uzskatīja, ka šīs lietas nepieciešamas, lai mēs justos laimīgi, un ka mums būtu jāsāk ar pamata līmeni un pakāpeniski jāvirzās augšup. Tomēr var censties vairākas vajadzības pakāpeniski apmierināt paralēli, nevis tikai secīgi, un ka piramīdas augstākās vajadzības ir īpaši svarīgas laimīgai dzīvei, tāpēc nevajadzētu apstāties pie pamatvajadzību apmierināšanas.

Beigās, izdaliet darba lapu (*1. materiāls*) un aiciniet skolēnus pierakstīt dažādus veidus, kā ģimenē katrs rūpējas par pārējiem un palīdz savstarpēji apmierināt citu ģimenes locekļu vajadzības!

Kopīgā noslēguma apspriede (ieteicamais laiks 5 min.)

*Var izmantot vienu no piedāvātajiem noslēguma apspriedes veidiem vai abus.*

**[7. slaids]** Mudiniet skolēnus pārdomāt Frederika Bīknera citātu! Ko Bīkners ar to domāja? Kādos veidos ģimene palīdzējusi augt tavai personībai un attīstīties tavam raksturam?

**[8. slaids]** Aiciniet skolēnus izdomāt piemēru, kad viņi pauduši savā dzīvē šajā nodarbībā aprakstītos tikumus saistībā ar savu ģimeni, un atbildēt uz šādiem jautājumiem pāros:

* Kas tev ļāva rīkoties tikumīgi?
* Kādus tikumus tu attīstīji šajā situācijā?

Kolēģu komentāri:

“Paldies par ļoti labu prezentāciju! Domāju, ja nodarbība būtu klātienē, iespējams, tiktu ar visām aktivitātēm laicīgi. Kaut arī es paredzētu divas nodarbības, lai visu varētu izdarīt bez steigas un jēgpilni!”